21 dood ná tiener by skool losbrand(Foto: Jordan Vonderhaar/Getty Images/AFP) Minstens 19 leerders en twee volwassenes is dood toe ŉ 18-jarige by ŉ laerskool in Texas losgebrand het. Die voorval wat in Uvalde, ŉ klein gemeenskap sowat ŉ uur van die Mexikaanse grens af, plaasgevind het, is die dodelikste Amerikaanse skoolskietery in die afgelope jare. “Dit is tyd om hierdie pyn daadkragtig in optrede te verander vir elke ouer, vir elke burger van hierdie land,” het pres. Joe Biden gesê en geëis dat strenger wapenwetgewing ingestel moet word. Greg Abbott, goewerneur van Texas, het tydens ŉ nuuskonferensie die verdagte as die 18-jarige Salvador Ramos, ŉ plaaslike inwoner en ŉ Amerikaanse burger, geïdentifiseer. “Hy het geskiet en doodgeskiet, gruwelik en onbegryplik,” het Abbott gesê. Volgens berigte het Ramos sy ouma geskiet voordat hy omstreeks 12:00 na die Robb Elementary School gegaan en met ŉ pistool en nog ŉ vuurwapen in die skool losgebrand het. Ramos is later deur die polisie doodgeskiet. Die skool het sowat 500 leerders tussen sewe en 10 jaar oud en verskaf onderrig aan meestal Spaanse en ekonomies benadeelde leerders. Dinsdag se voorval is die dodelikste skoolskietery sedert die Sandy Hook-skietery in 2012 in Connecticut waartydens 20 kinders en ses personeellede doodgeskiet is. Die Withuis het beveel dat vlae halfmas gehang moet word as teken van rou vir die slagoffers. Die jongste voorval in Texas volg op ŉ reeks massaskietvoorvalle in die VSA vandeesmaand. ŉ 18-jarige man het op 14 Mei 10 mense by ŉ kruidenierswarewinkel in Buffalo, New York, doodgeskiet.